钦定古今图书集成/明伦汇编/氏族典/第137卷 > 《四川总志》 > 文彦博
## 钦定古今图书集成/明伦汇编/氏族典/第137卷 > 《四川总志》 > 文彦博

按《宋史文彦博传》，“彦博字宽夫，汾州介休人。其先本
敬氏，以避晋高祖及宋翼祖讳改焉。少从颍昌史炤
学，炤母异之曰：‘贵人也。待之甚厚。及进士第，知翼城
县，通判绛州，为监察御史，转殿中侍御史，以直史馆
为河东转运副使，迁天章阁待制、都转运使，连进龙
图阁、枢密直学士、知泰州，改益州，召拜枢密副使，参’”
知政事。贝州王则反，彦博请为宣抚使。旬日，贼溃。拜
同中书门下平章事、集贤殿大学士，进昭文馆大学
士。御史唐介劾其“在蜀日以奇锦结宫掖”，介既贬，彦
博亦罢为观文殿大学士、知许州，改忠武军节度使、
知永兴军。至和二年，复以吏部尚书同中书门下平
章事、昭文馆大学士，士大夫以得人“为庆。久之，以河
阳三城节度使同平章事判河南府，封潞国公。”改镇
保平，判大名府。又改镇成德，迁尚书左仆射，判太原
府。俄复镇保平，判河南。母忧起复，寻除侍中，徙镇淮
南，判永兴军。入为枢密使、剑南西川节度使。彦博在
枢府九年，为安石所恶，力引去。拜司空、河东节度使、
判河阳，徙大名府，寻加司徒。元丰三年，拜太尉，复判
河南，加两镇节度使，辞不拜。久之，请老，以太师致仕，
居洛阳。元祐初，司马光荐彦博“宿德元老”，乃命平章
军国重事。六日一朝，一月两赴经筵。五年，复致仕。绍
圣初，章惇秉政，言者论彦博朋附司马光，诋毁先烈，
降太子少保，卒。崇宁中，预《元祐党籍》。后特命出籍，追
复太师，谥忠烈。彦博逮事四朝，任将相五十年，平居
接物谦下，尊德乐善。洛人邵雍、程颢兄弟皆以道自
重，宾接之如布衣交。与富弼、司马光等十三人，用白
居易《九老会》故事，置酒赋诗相乐，序齿，不序官，为堂，
绘像其中，谓之“洛阳耆英会”，好事者莫不慕之。八子
皆历要官。